መንግስት ህዝብን ለምሬት በሚዳርጉና በኪራይ ሰብሳቢዎች ላይ ምህረት የለሽ እርምጃ ይወስዳል – ጠ/ሚ ኃይለማርያም
መንግስት ህዝብን ለምሬት የሚዳርጉ እና በኪራይ ሰብሳቢነት በተሰማሩ አካላት ላይ ምህረት የለሽ እርምጃ እንደሚወስድ የኢፌዴሪ ጠቅላይ ሚኒስትር ኃይለማርያም ደሳለኝ ተናገሩ።ጠቅላይ ሚኒስትሩ የ2008 መልካም አስተዳደር ንቅናቄ መድረክ ላይ ባደረጉት የማጠቃለያ ንግግር በትግባራው ከዚህ በኋላ የመንግስት ዋና ትኩረት እርምጃ ላይ እንደሚያተኩርም ተናግረዋል።የመልካም አስተዳደር ችግርን ለመፍታት ህዝቡ ከተወያይነት ተሻግሮ የመንግስት ተቋማትን በቀጥታ የሚቆጣጠርበት ስርዓት እንደሚዘረጋም ጠቅላይ ሚኒስትር ኃይለማሪያም አስታውቀዋል።በየደረጃው ያለውን የመልካም አስተዳደርና የኪራይ ሰብሳቢነት ችግሮችን ለመፍታት ህብረተሰቡ የበኩሉን ድርሻ እንዲጫወትም መንግስት ምቹ ሁኔታ ይፈጥራልም ነው ያሉት።በመድረኩ ላይ የተሳተፉት አካላትም የ2008 የመልካም አስተዳደር ማምጫ እቅድ ውይይት በኋላ ከእቅዱ ጋር የተተያዙ እና በሀገረ አቀፍ ደረጃ ይታያሉ ያሏቸውን የመልካም አስተዳር ችግሮችን ያማካሉ ጥያቄዎችን ሰንዝረዋል።በርከት የሚሉት ጥያቄዎችም ለመልካም አስተዳደር እጦት ምክንያት የሆኑ ባለስልጣናት ላይ በሚወስደው እርምጃ ዙሪያ ያጠነጠኑ ነበሩ።“በጥቅም የተሳሰረ ቡድን በተናጥል የሚሟገቱ አካላትን ያጠቃል”፤ “በመንግስት በኩል ችግር አለባቸው የተባሉ የስራ ኃላፊዎች ላይ ጠንከር ያለ እርምጃ አይወሰድም” የሚሉ አስተያየቶችም ከተሳታፊዎች ተነስተዋል።ጠቅላይ ሚኒስትር ኃይለማርያም ደሳለኝም አዲስ አበባን መነሻ አድርገው መንግስት የደረሰበትን ህዝብን ለምሬት የሚዳርግ እና በኪራይ ሰብሳቢነት የተሰማራ ማንኛውንም አካል አይምርም የሚል ምላሽ ሰጥተዋል።ሌላው ጥያቄ የተነሳበት በፍትህ አካላት ላይ የሚታየው የመልካም አስተዳደር ችግር ነው።በህዝቡ ውስጥ የሚብላላ የፍትህ እጦት ችግር እንቅልፍ የሚነሳ እና ለመፍትሄ የሚያተጋ በመሆኑ መንግስት በዚህ ዙሪያም በርትቶ ይሰራል ሲሉ ጠቅላይ ሚኒስትር ኃይለማርያም ተናግረዋል።የአዲስ አበባ ከተማ አስተዳደር ከ1997 ዓ.ም በኋላ የተገነቡ ህግ ወጥ ቤቶች ላይ ህጋዊ እርምጃ በመውሰድ ከዚያ ቀድም ለተገነቡት ደግሞ የይዞታ ማረጋገጫ ሰነድ በመስጠት ከመሬት ጋር ተያይዞ የሚነሳ ችግርን አቃልላለሁ ባለው እቅድ ላይ ከመድረኩ ተሳታፊዎች የተለያዩ ጥያቄዎች ተነስተዋል።ጠቅላይ ሚኒስትሩ እንዲህ ላለው አስተያየት የመንግስትን ግልፅ አቋም አስቀምጠዋል፤ ህግን ማስከበር ለድርድር አይቀርብም የሚል ምላሽ በመስጠት።ጠቅላይ ሚኒስትሩ የመልካም አስተዳደር ንቅናቄ መፍጠሪያ መድረኩ ላይ መንግስት የመልካም አስተዳደር ችግር እና ኪራይ ሰብሳቢንትን ለመታገል ወደኋላ የማይመለስ ቁርጠኝነት እና የማይታጠፍ ግንባር አለው ብለዋል።የታሰበውን ለማሳከትም የመልካም አስተዳደር እና ኪራይ ሰብሳቢነት ችግር በተንሰራፋበት ተቋም መጀመሪያ ተጠያቂ የሚሆነው አመራሩ ነው የሚል አቋም መያዙንም ጠቅሰዋል።ቀጣዩ ከዚህ መተማመን ተነስቶ ተግባራዊ እርምጃ መውሰድ መሆኑንም ጠቅላይ ሚኒስትሩ ገልጸዋል።ስልጣንን እና ባለስልጣንን ተከራይቶ የግል ጥቅሙን የሚያካብተው ህገ ወጥ ደላላ በጥናቱ ከተለዩት ውስጥ አንዱ ነው ያሉት ጠቅላይ ሚኒስትሩ፥ ይህ ደላላም አንቱ የተባለ የትልቅነት ካባን እና ስልጣንንም የደረበ ነው ሲሉም ተናግረዋል።እናም በህዝብ ደም እና ላብ የከበሩ እና ብዙሃንን የሚበዘብዙ እጆችም ለአንዴ እና ለመጨረሻ ጊዜ ይቆረጣሉ ሲሉ ነው ጠቅላይ ሚኒስትሩ ያረጋገጡት።ህዝቡም በእነዚህ ላይ የሚታይ እርምጃ እንዲወሰድ ይፈልጋል፤ ከዚህ በኋላ ያለው ጊዜ የተግባር ይሆናል ሲሉም ጠቅላይ ሚኒስትር ኃይለማርያምም ተናግረዋል።(ኤፍ ቢ ሲ)